
ΠΡΟΟΙΜΙΟ (στ. 1-7)

Στ. 1-7: Προοίμιο Συνιστά τον πρόλογο του έπους και χωρίζεται σε τρία δομικά μέρη
                         Επίκληση στη Μούσα (στ. 1): η Μούσα είναι η Καλλιόπη, Μούσα της επικής ποίησης, κόρη του Δία και της Μνημοσύνης. Μπορούσε να βρίσκεται παντού, να ξέρει τα πάντα και να θυμάται τα πάντα. Ο ποιητής γνωρίζει πόσο δύσκολο είναι το έργο του και γι΄ αυτό επικαλείται τη Μούσα, ώστε να τον καθοδηγήσει στο δύσκολο εγχείρημα της δημιουργίας του έπους, να του δώσει έμπνευση, να του δυναμώσει την αυτοπεποίθηση, αλλά και να προσδώσει στο έργο του κύρος και να το καταστήσει αναμφισβήτητο ως θεόπνευστο που θα είναι (ο ποιητής ζητά από τη μούσα να ψάλλει τον θυμό του Αχιλλέα).
                          Διήγηση (στ.2-5): σύντομη παρουσίαση της υπόθεσης (παρουσιάζονται οι καταστροφικές συνέπειες του θυμού του Αχιλλέα).
                          Παράκληση Μούσας (στ.6-7): ο ποιητής ζητά από τη Μούσα να του ορίσει το χρονικό σημείο εκκίνησης της αφήγησης (εδώ, αντί της τυπικής παράκλησης, έχουμε ορισμό της χρονικής αφετηρίας της αφήγησης, καθώς απαντάται το πότε και το γιατί έγιναν όλα αυτά που περιγράφονται στο προοίμιο).

Στ. 1-7: Το ξεκίνημα του έπους διέπεται από μία αοριστία και η αφήγηση είναι ελλειπτική (δεν ακούγεται ο πόλεμος και η πολιορκία της Τροίας, αλλά το κοινό αναγνωρίζει τον γνωστό μύθο βήμα βήμα). Έτσι, οι ακροατές βρίσκονται σε εγρήγορση και αδημονία. Εξάλλου, το θέμα του θυμού παρουσιάζεται με συναισθηματική φόρτιση γύρω από τις συνέπειές του, οπότε γεννιούνται συναισθήματα αβεβαιότητας, έντασης και αγωνίας.

Θέμα: Θέμα του έργου είναι ο θυμός του Αχιλλέα που αποτελεί την απώτερη αιτία όλων των δεινών των Αχαιών. Η αφήγηση λοιπόν ξεκινά από έναν μόνο ήρωα, η δράση του οποίου θα διαποτίσει τον γενικό χώρο του ποιήματος, τα άλλα πρόσωπα και όλο τον πόλεμο. Μάλιστα, το θέμα είναι στενό κι εσωτερικό, αφού μας οδηγεί στην ψυχή και όχι στη δράση ενός συγκεκριμένου ανθρώπου (ο θυμός είναι ένα συναίσθημα υπόγειο, σκοτεινό και με απρόβλεπτες συνέπειες, το οποίο οι αρχαίοι πίστευαν πως έχει θεϊκή προέλευση. Γι’ αυτό η έννοια της προσωπικής ευθύνης στην Ιλιάδα απουσιάζει. Εδώ ο θυμός του Αχιλλέα καταστρέφει αμέτρητες ζωές, αλλά υπεύθυνος κατά βάση είναι ο Δίας που πήρε την απόφαση, στ. 5).
Άταφοι νεκροί (στ. 4-5): Τα άταφα σώματα αποτελούν τη μεγαλύτερη ατίμωση και η εικόνα δημιουργεί αποστροφή, αγανάκτηση και ψυχική ταραχή. Σύμφωνα με τους αρχαίους, η ψυχή των άταφων νεκρών δεν έβρισκε το δρόμο για τον Άδη, έμενε μετέωρη, δυστυχισμένη μεταξύ του κόσμου των ζωντανών και των νεκρών και δεν αναπαυόταν.

Σχήμα του κύκλου: Το όνομα του Αχιλλέα αναφέρεται στον πρώτο και στον τελευταίο στίχο του προοιμίου και υπογραμμίζεται έτσι ο πρωταγωνιστικός ρόλος του ήρωα στην ιστορία.


Προσήμανση (στ. 3-5): μέσω της παρουσίασης των συνεπειών του θυμού του Αχιλλέα προσημαίνονται οι δεινές ήττες των Ελλήνων και μεγεθύνονται τα συναισθήματα αγωνίας των ακροατών.

Δομή σκηνής: 
 ο ρόλος του Απόλλωνα (στ. 8-11) (οι στίχοι αυτοί έχουν μεταβατικό ρόλο, καθώς συνδέουν το προοίμιο με την κύρια αφήγηση: αυτός που άναψε την έχθρα Αχιλλέα – Αγαμέμνονα ήταν ο θεός Απόλλωνας, που οργίστηκε με τον Ατρείδη, επειδή δε σεβάστηκε τον Χρύση, τον ιερέα του)
 ο Χρύσης ικέτης στο στρατόπεδο των Αχαιών (στ. 12-22)
 η απόρριψη της ικεσίας και η αποπομπή του Χρύση από τον Αγαμέμνονα (στ. 23-33)
 η προσευχή του Χρύση στον Απόλλωνα για τιμωρία των Αχαιών (στ. 34-43)
 η εκδικητική τιμωρία των Αχαιών από τον Απόλλωνα (στ. 44-53)

Η παρουσία και το αίτημα του Χρύση: Ο Χρύσης έρχεται στο στρατόπεδο των Αχαιών ως πατέρας – ικέτης και ως λειτουργός του Απόλλωνα – φορέας θεϊκής εξουσίας. Αν και γέροντας, είναι γενναίος, στοργικός πατέρας και θαρραλέος (ήρθε ως ικέτης στο στρατόπεδο των αντιπάλων και διακινδυνεύει τη ζωή του για την κόρη του). Διαθέτει πλούτο και κύρος (συνοδεύεται από πολλά λύτρα και προφανώς από πολλούς συνοδούς), είναι αξιοπρεπής, σοβαρός, περήφανος, διακριτικός, ήπιος, ευγενικός, διπλωμάτης. Ως εκπρόσωπος του θεού (σκήπτρο από πολύτιμο μέταλλο με τα εμβλήματα του Απόλλωνα) προκαλεί δέος. Μάλιστα, η προτροπή του για ευσέβεια στον Απόλλωνα, που περιγράφεται ως δυνατός και με τοξευτική δεινότητα, λειτουργεί ως απειλή (αν οι Αχαιοί δε συμμορφωθούν, θα αντιμετωπίσουν τον θεό) και συνιστά μια έξυπνη και δραματική κίνηση.

Ομιλία του Χρύση: Ο λόγος του Χρύση, ακριβής και περιεκτικός, διαρθρώνεται ως εξής:
 γονυκλισία και προσφώνηση στους Αχαιούς, ιδιαίτερα στους Ατρείδες
 διπλή ευχή
 αίτημα με προσφορά λύτρων
 προτροπή για ευλάβεια προς Απόλλωνα (κρυμμένη απειλή)
Στόχος του Χρύση είναι να επηρεάσει συναισθηματικά τους Αχαιούς.

Θέση του λαού στην κοινωνία της Ιλιάδας: Η ύπαρξη γενικής συνέλευσης του στρατού δεν υποδεικνύει δημοκρατικότητα. Το πολίτευμα ήταν απόλυτη μοναρχία και στη συνέλευση των πολλών επιβαλλόταν η θέληση του ενός (αν και ο στρατός επιδοκίμασε το αίτημα του Χρύση, όταν ο Αγαμέμνονας ύψωσε το ανάστημά του, δεν ακούστηκε καμία διαμαρτυρία).

Η αντίδραση του Αγαμέμνονα: Αγνοεί την επιδοκιμασία της συνέλευσης των Αχαιών προς τον Χρύση και επιβάλλοντας τη θέλησή του διώχνει τον ιερέα με τρόπο σκληρό και προσβλητικό. Έτσι, φανερώνεται ένας άνθρωπος που έχει το ύφος, αλλά όχι και το ήθος ενός μεγάλου ηγέτη, ένας χαρακτήρας αλαζονικός, απόλυτος, κυνικός, βάναυσος, αναίσθητος, άπονος, ιδιοτελής, ευερέθιστος, που τυφλώνεται από την έπαρση, χάνει την ευθυκρισία του και δεν αντιλαμβάνεται την επικείμενη θεϊκή τιμωρία. Όντας ασεβής προς τον ιερέα και τον Απόλλωνα, διαπράττει ύβρη που θα επιφέρει τη νέμεση του θεού και την τίση (λοιμός στο στρατόπεδο των Αχαιών).

Η απάντηση του Αγαμέμνονα στον Χρύση διαρθρώνεται ως εξής:
 απειλή προς τον γέροντα
 άσχημη μοίρα της Χρυσηίδας
 επανάληψη φοβέρας και απειλή χειροδικίας

Η προσευχή του Χρύση: Ο Χρύσης απογοητευμένος και πληγωμένος αναζητά παρηγοριά στην προστασία του Απόλλωνα. Του απευθύνει δίκαιο αίτημα, προσδοκώντας ικανοποίηση μέσω της αμείλικτης τιμωρίας των Αχαιών. Η προσευχή του έχει το ακόλουθο τυπικό σχήμα:
 επίκληση στον θεό
 προσφώνηση θεού με αναφορά σε συγκεκριμένες ιδιότητές του
 υπενθύμιση των προσφορών του στον θεό, ώστε η βοήθεια του θεού να έρθει ως αντάλλαγμα
 αίτημα – κατάρα γι’ αυτούς που τον αδίκησαν

Η αντίδραση του Απόλλωνα: Ο Απόλλωνας θυμωμένος και οργισμένος (του αποδίδονται γνωρίσματα ψυχολογίας και συμπεριφοράς των ανθρώπων = ανθρωπομορφισμός) κατέρχεται ορμητικά και με μεγαλοπρέπεια από τον Όλυμπο και η εικόνα του προκαλεί τρόμο και δέος. Ο θεός του φωτός έχει γίνει υπερβολικά σκοτεινός, ενώ τα βέλη του αποτελούν σημάδι απειλής. Ρίχνοντάς τα, ο θεός γίνεται εκδικητής και τιμωρός ανόσιων πράξεων.

Εικόνα του λοιμού: Τα βέλη του θεού προκαλούν επιδημία   στους Αχαιούς που μεταδίδεται από τα ποντίκια. Η περιγραφή ακολουθεί το σχήμα της κλιμάκωσης και τον νόμο των τριών, καθώς ο θεός πλήττει πρώτα τα σκυλιά (τα λιγότερο ανθεκτικά και σημαντικά για τη διεξαγωγή του πολέμου), μετά τα μουλάρια (δυνατά και απαραίτητα ως υποζύγια στον πόλεμο) και τέλος τους ανθρώπους που συνιστούν το τελειότερο είδος (από το μικρότερο στο μεγαλύτερο, ενώ το τρίτο στοιχείο είναι το πιο σημαντικό και το καλύτερο).
Καύση νεκρών: αποτελεί αναχρονισμό, καθώς συνηθιζόταν στην ομηρική περίοδο αλλά όχι και στη μυκηναϊκή, κατά την οποία οι νεκροί ενταφιάζονταν. Η εικόνα με την καύση πάντως προκαλεί ένταση, αγωνία και υποβάλλει την τραγικότητα των στιγμών.

Αφήγηση: Η αφήγηση είναι αναδρομική και χρησιμοποιείται η τεχνική in medias res (ο ποιητής παρουσιάζει τα γεγονότα όχι από την αρχή τους αλλά από κάποιο άλλο μεταγενέστερο σημείο).

Σχήμα του κύκλου: Η σκηνή του Χρύση ακολουθεί το σχήμα του κύκλου με κέντρο τον ίδιο τον Χρύση και περίμετρο την οργή του Απόλλωνα (στην αρχή και στο τέλος της σκηνής επισημαίνεται η αποστολή του λοιμού από τον θεό στο στρατόπεδο των Αχαιών).

